באלבניה קיבלנו סטירה. הכבוד שלנו נרמס
"באלבניה קיבלנו סטירה. הכבוד שלנו נרמס"
עודכן 14:00 11/06/2017
מבראיי, קשרה האלבני של המבורג: כהן הכי טוב בנבחרת ישראל
עבור מארגים מבראיי, שחקנה של המבורג הגרמנית ונבחרת אלבניה, המשחק מול נבחרת ישראל ב'סמי עופר' הוא משחק קריטי. איבוד נקודות בישראל יגמור את הסיפור בבית עבור הנבחרת שלו באופן סופי וירחיק את אלבניה מהמקום הריאלי שלה, המקום השלישי אחרי איטליה וספרד.
ההפסד לישראל באלבניה 3:0, היווה הפתעה גדולה. נכון שהנשרים נשארו בתשעה שחקנים ועדיין מנבחרת שלקחה ביורו האחרון 3 נקודות בשלב הבתים אחרי ניצחון על רומניה מצפים להרבה יותר.
"אנחנו חייבים לנצח בישראל, אין דרך אחרת. מה שקרה לנו באלבניה זה היה כמו סטירה לפנים. שיחקנו רע מאוד. אני מבטיח שבישראל זה לא יחזור על עצמו. אנחנו באים לנצח. כל תוצאה אחרת לא יכולה לבוא בחשבון", מבראיי סיפר בראיון לערוץ הספורט.
מבראיי הוא אחד השחקנים הכי מוכרים ביריבה של ישראל. הוא זומן בגיל 25 לפני חמש שנים ומאז רשם 34 הופעות וכבש שלוש פעמים. אגב, קודם לכן הוא שיחק בנבחרות הצעירות של גרמניה. מבראיי בן ה-30 סגר עונה עשירית בגרמניה. 121 הופעות בבונדלסיגה יש לו בארבע קבוצות. החל את דרכו בבוכום המשיך לגרויטר פירת', קלן ובחצי העונה האחרונה הוא שחקן הרכב בהמבורג שנשארה ברגע האחרון בבונדסליגה.
"מבחינתי אלמוג כהן הוא השחקן הכי טוב בנבחרת הישראלית", מבראיי סיפר, "בעיני הוא היה יכול בקלות להמשיך לשחק בבונדסליגה אחרי העונה שהוא עשה, אבל הקבוצה שלו כנראה רצתה הרבה כסף תמורת שחרורו. אם לא הוא, אינגולשטאט היתה יורדת מזמן ולא במחזורים האחרונים. הוא לא מפסיק לרוץ, לחלוץ כדורים ומעבר לצד ההגנתי הוא יודע לצאת קדימה ולכבוש. התשוקה שלו למשחק הובילה אותו למצב בו הוא נמצא היום".
התבוסה הביתית לישראל גרמה לביקורות רבות בתקשורת האלבנית. המגן היה חלק מהביזיון, אך מי שספג הכי הרבה היה המאמן האיטלקי ג'יאני דה ביאסי. "אנחנו יודעים שנבחרת ישראל עברה הרבה שינויים וישנם לא מעט שחקנים חסרים כמו רמי גרשון, תומר חמד וניר ביטון, אבל הכדורגל הישראלי מתקדם. מכבי ת"א והפועל ב"ש קבוצות שמצליחות באירופה בשנים האחרונות", קשר המבורג הפגין בקיאות, "אם השופט לא יהיה עם הנבחרת שלכם כמו בפעם הקודמת, אז תהיה תחרות יותר הוגנת".
הפסד לישראל יגמור את חלום המקום השלישי עבורכם?
"נראה לי שכולם מבינים את זה. אנחנו באים לנצח. יש לנו את האיכויות לנצח גם בישראל. אנחנו באים בלי לחץ ועם מטרה ברורה להחזיר את הכבוד לאוהדים שלנו שנרמס במשחק אצלנו. ניצחון על ישראל יהיה עבורנו משהו גדול".
באלבניה היה מצב ביטחוני רגיש עבור ישראל שיצאה עם אבטחה גדולה. היה לכם חשש להגיע?
"אנחנו לא מתעסקים בביטחון ולא חוששים. גם אז דיברו על מצב ביטחוני רגיש ולא קרה כלום. אנחנו ספורטאים וחושבים רק על כדורגל. אני מוסלמי, אבל יודע עד כמה אתם הישראלים ידידותיים וחמים. אנחנו מכירים את המצב הביטחוני אבל אני מרגיש בטוח וגם החברים שלי".
שיחקת בנבחרת הצעירות של גרמניה למה החלטת לשחק עבור הנבחרת האלבנית?
"גדלתי בגרמניה, למדתי בגרמניה, חונכתי בגרמניה אבל כמו כל שחקן זה כבוד וגאווה לשחק עובר המולדת שלי, עבור איפה שנולדתי. זו בחירה הכי טובה שעשיתי".
כולם היו בטוחים שאחרי היורו האחרון אתם תקפצו מדרגה?
"קרה לנו מה שקורה לנבחרות קטנות שמגיעות לאירוע גדול, ואז ישנה ירידת מתח או מחשבה שעכשיו הכל יבוא בקלות. יש בעיה מנטאלית אולי שאחרי הצלחה חושבים שאפשר להפסיק לעבוד ובכדורגל זה לא עובד. זו טעות שאסור לנו לעשות אתה בטורניר הבא, חייבים להילחם על כל נקודה".